- Žalmi
- <
- 33
- >

O Žalmos 33
1 Tumen o čačipnaskre, giľaven radišagoha le RAJESKE,
bo le čače manušenge pasinel e chvala.
2 Lašaren le RAJES pre citara,
bašaven leske pre dešehurengri harfa!
3 Giľaven leske e nevi giľi,
bašaven leske šukares a radišagoha vičinen!
4 Bo le RAJESKRO lav hino čačo
a hino verno andre savoreste, so kerel.
5 O RAJ kamel o čačipen the o spravodľišagos,
caľi phuv hiňi pherďi leskre verne kamibnastar.
6 Le RAJESKRE laveha sas kerdo o ňebos
a le dichoha andral leskro muj savore čercheňa.
7 O paňa le moroskre skidňa pre jekh than,
o bare oceani thoďa andro nadrži.
8 Caľi phuv pes mi daral le RAJESTAR!
Savore manuša pro svetos les mi den pačiv!
9 Bo ov phenďa a ačhiľa pes,
rozkazinďa a o svetos pes kerďa.
10 O RAJ musarel o plani le narodengre;
ov previsarel le manušengre gondoľišagi.
11 Ale o plani le RAJESKRE ačhen zorales pro furt,
a oda, so ov kamel te kerel, ľikerel prekal savore pokoleňja.
12 Bachtalo o narodos, kaske hin o Del RAJ,
o manuša, kas peske kidňa avri prekal peste.
13 Andral o ňebos o RAJ dikhel tele
a dikhel savore manušen;
14 ole thanestar, kaj ov bešel,
pozorinel savoren, ko bešen pre phuv.
15 Ov sakoneske stvorinďa o jilo
a dikhel savoro, so keren.
16 Ňisave kraľis na zachraňinela e bari armada;
le maribnaskre muršes na lela avri leskri bari zor.
17 Pro graj pes našťi te mukel, hoj tuke pomožinela,
leskri bari zor tut na zachraňinela.
18 Ale le RAJESKRE jakha dikhen pre ola, ko pes lestar daran,
pre ola, ko užaren pre leskro verno kamiben,
19 hoj te zachraňinel lengri duša le meribnastar
a lengro dživipen la bokhatar.
20 Amari duša užarel pro RAJ,
ov hino amari pomoca the šťitos.
21 Andre leste amaro jilo radisaľol,
bo amen pes mukas pre leskro sveto nav.
22 RAJEJA, mi el tiro verno kamiben amenca,
bo amen užaras pre tute.

- Žalmi
- <
- 33
- >

© 2019 TWFTW